MAKRO พุ่งแรง 6% คาดเก็งฯ งบ Q2 โต รับมาตรการรัฐ – ล็อกดาวน์หนุนคนตุนสินค้า
MAKRO พุ่งแรง 6% โบรกฯ มองกำไรไตรมาส 2 เพิ่มขึ้น 20% จากมาตรการรัฐกระตุ้นยอดขายสาขา พ่วงล็อกดาวน์ ส่งผลให้ประชาชนซื้อของกักตุนในไตรมาส 3 คาดกำไรปีนี้้เติบโตเกิน 10%
10 ส.ค. 2564

ผู้สื่อข่าวรายงานว่าวันนี้ (10 ส.ค. 2564) ราคาหุ้นบริษัท สยามแม็คโคร จำกัด (มหาชน) หรือ MAKRO ปิดภาคเช้า อยู่ที่ระดับ 39.25 บาท เพิ่มขึ้น 2.25 บาท หรือ 6.08% โดยทำจุดสูงสุดที่ 39.75 บาท และทำจุดต่ำสุดที่ 37.25 บาท ด้วยมูลค่าการซื้อขาย 288.64 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (9 ส.ค. 2564) โดยคาดกำไรไตรมาส 2/2564 จะเพิ่มขึ้น 20% จากงวดเดียวกันของปีก่อน จากมาตรการภาครัฐกระตุ้นให้การเติบโตของยอดขายจากสาขาเดิม (SSSG) เพิ่มขึ้น 3% จากงวดเดียวกันของปีก่อน และคุมเข้มรายจ่าย
นอกจากนี้ไตรมาส 3/2564 จะได้รับผลบวกจากประชาชนซื้อสินค้ากักตุนมากขึ้นในช่วงล็อคดาวน์ 29 จังหวัดพื้นที่สีแดงเข้ม อีกทั้งคนละครึ่งเฟส 3 หนุนโชห่วยซื้อสินค้าจาก MAKRO เพิ่มขึ้นในงวดไตรมาส 3/2564 ต่อเนื่องถึงไตรมาส 4/2564 คาดกำไรปีนี้้เติบโตเกิน 10%
อย่างไรก็ดีทางฝ่ายวิจัยให้เแนวรับ 36 – 36.50 บาท แนวต้าน 38.50 – 40.50 บาท ทั้งนี้ยังคงแนะนำ “ซื้อ” ราคาเป้าหมาย 46 บาท
 